Afsnit (e) i punkt E, Forarbejdning af olivenfrugterne, Klargøring

»Rengøring, vask og afvejning af olivenfrugterne:« Følgende afsnit slettes:

»Efter at olivenfrugterne er blevet rengjort og/eller vasket, skal der tages en prøve af hvert enkelt leveret parti med henblik på fysisk-kemisk analyse. Resultatet af prøverne skal registreres.«

Begrundelse: Olivenfrugterne kontrolleres og sorteres efter størrelse efter modtagelse, og en fysisk-kemisk analyse af hvert enkelt leveret parti er således unødvendig, da hvert parti olie, der produceres, analyseres.

Presning: Følgende afsnit slettes:

»det tidsrum, olivenfrugterne er i møllen, varierer alt efter, hvor stor maskestørrelsen er i sigten i møllen.«

Begrundelse: Det er unødvendigt at præcisere, hvor længe olivenfrugterne må være i møllen, da det ikke påvirker produktkvaliteten.

»Under ekstraordinære omstændigheder, og når de fornødne hygiejne- og sundhedskrav er garanteret, kan formaling på stenkværn tillades.«

Begrundelse: Tilladelsen til formaling på stenkværn ophæves. Der anvendes ikke længere formaling på stenkværn.

Knusning af pulpen:

I sætningen: »Knusningstiden afhænger af olivensorten og modenhedsgraden.«

indsættes følgende: »og kan variere fra én til tre timer.«

Begrundelse: Der angives en række knusningstider, da antallet af kar, som knusningsmøller har, varierer. Hvis man overskrider disse tider, medfører det overophedning af pulpen, hvilket resulterer i olier af en ringere kvalitet.

I afsnittet: »Det eneste hjælpestof, der er tilladt, er behørigt godkendt talkum til levnedsmidler. Dette stof må kun anvendes til olivenfrugter med et højt vandindhold. Hvis der anvendes talkum, skal knusningsmøllen have en talkumdoseringsanordning. Den maksimale mængde talkum, der er tilladt, er 2,5 %.«

Følgende slettes: »Dette stof må kun anvendes til olivenfrugter med et højt vandindhold.«

Begrundelse: Ved brug i ukorrekte doser påvirkes fedtudbyttet, da talkummet begynder at absorbere olie, når det har absorberet al fugten. Anvendelse deraf har ingen indvirkning på produktets egenskaber.

Faseseparation:

Følgende afsnit slettes:

»Det traditionelle system med presseanordninger er kun tilladt, hvis der er stillet de fornødne hygiejnemæssige, sundhedsmæssige og teknologiske garantier, således at der produceres olie med de egenskaber, som produkter fra Antequera med den beskyttede oprindelsesbetegnelse har.«

Begrundelse: Muligheden for at anvende det traditionelle system med presseanordninger trækkes tilbage. Dette system anvendes ikke længere i området.

Separation af faste stoffer og væsker ved kontinuerlig centrifugering:

I afsnittet: »Kontroller for at sikre, at det vand, der injiceres eller tilsættes, er af drikkevandskvalitet, og for at fastslå temperaturen. Temperaturen på det vand, der tilsættes til dekanteringsbeholderne, må ikke overstige 35 °C.«

indsættes følgende sætning i varespecifikationen: »skal sikre temperaturen på den olie, der er i dem«.

Begrundelse: Det skal sikres, at oliens temperatur ikke overstiger 35 °C for at forhindre, at de positive egenskaber ikke går tabt via fordampning. Vandet må derfor via varmeveksling højst blive 35 °C varmt. Der findes lukkede systemer, som ikke gør det muligt at måle vandets temperatur.

I afsnittet: »Det tilsatte vand skal være af drikkevandskvalitet, og temperaturen må højst være 35 °C, og den positive termiske gradient fra knusningsmøllen til den lodrette centrifuge skal opretholdes.«

indsættes følgende sætning i varespecifikationen: »Hvis vandets temperatur ikke kan måles, må oliens temperatur ikke overstige 35 °C.«

Begrundelse: Det er ikke muligt at måle vandets temperatur i lukkede systemer, og dette giver mulighed for at kontrollere den ved hjælp af oliens temperatur.

Sætningen: »Bestanddelene i de lodrette centrifuger skal rengøres regelmæssigt.«

ændres til: »Bestanddelene i de lodrette centrifuger skal rengøres, når oliekvaliteten ændres, og inden man påbegynder en ny aktivitet.«

Begrundelse: I den nye tekst præciseres det, hvor ofte bestanddelene i de lodrette centrifuger skal rengøres.

I sætningen: »For at opnå homogene varepartier foretages der en indledende klassificering af olien ved smagning og analyse af syreindholdet, når olien kommer ud af den lodrette centrifuge.«

ændres ordene »foretages der« til »kan der foretages«.

Begrundelse: Det er på nuværende tidspunkt i processen ikke obligatorisk at foretage en indledende klassificering, da det er de fysisk-kemiske og organoleptiske analyser af det endelige vareparti, der afgør, om betingelserne for en oprindelsesbetegnelse er opfyldt eller ej, og derfor gives der blot mulighed for at foretage en klassificering.

Dekantering:

I afsnittet: »Tilstrækkelig dekanteringskapacitet, mindst 6 timers centrifugering og 36 timers tyngdedekantering.«

slettes følgende: »6 timers centrifugering og«.

Begrundelse: Dekantering skal udelukkende ske ved hjælp af tyngdekraften og ikke ved centrifugering (olien er i forvejen blevet centrifugeret), da dette er en mindre aggressiv metode, og man bevarer oliens egenskaber.

I sætningen: »Temperaturen i dekanteringslokalet skal være ca. 20 °C.«

ændres ordene »skal være ca. 20 °C« til: »må ikke overstige 25 °C.«

Begrundelse: Præcis fastlæggelse af temperaturen i dekanteringslokalet for at sikre, at olien bliver opbevaret på en tilfredsstillende måde.

Sætningen: »Olien skal fortrinsvis overføres fra den lodrette centrifuge til tankene ved hjælp af tyngdekraften.«

ændres til: »Olien skal overføres fra centrifugen til tankene ved hjælp af tyngdekraften eller direkte til midlertidige tanke.«.

Begrundelse: Ordet »fortrinsvis« slettes, fordi det er tvetydigt, og proceduren for overførsel af olien er beskrevet.

I sætningen: »Tankene skal udformes på sådan en måde, at de kan rengøres effektivt ved regelmæssig rensning ved hjælp af en ventil, der er beregnet til formålet.«

ændres ordet »regelmæssig« til »daglig«.

Begrundelse: Frekvensen for, hvornår tankene rengøres, fastlægges.

I sætningen: »Tankene eller dekanteringsbeholderne skal være af inert materiale, fortrinsvis rustfrit stål.«

ændres ordene »inert materiale, fortrinsvis rustfrit stål« til »inert materiale, der er velegnet til fødevarer«.

Begrundelse: I den nye tekst præciseres det, at tankene skal være af materiale, der er velegnet til fødevarer, hvilket omfatter rustfrit stål, men der kan også være tale om andre materialer.

Følgende krav slettes: »Adskillelse af dekanteringslokalet fra møllens andre afdelinger«.

Begrundelse: Et af kravene er, at dekanteringsbeholderne skal være lukkede, og dermed er en adskillelse af lokalerne ikke nødvendig.

Oplagring i tanke i kældrene indtil emballering

I afsnittet: »Oplagringstankene skal være fuldt forseglet, kunne rengøres behørigt og være forsynet med et system, der muliggør periodisk dræning og udtagning af prøver.«

ændres ordene »forseglet, kunne rengøres behørigt og være forsynet med et system, der muliggør periodisk dræning« til »forseglet og skal have adgangsmulighed med henblik på behørig rengøring, regelmæssig dræning«.

Begrundelse: For at gøre det muligt at rengøre tankene skal de have en adgangsmulighed, almindeligvis kaldet et mandehul.

I sætningen: »Kældrene skal have en passende temperatur, således at olien kan opbevares korrekt.«

indsættes følgende: »på højst 25 °C«.

Begrundelse: Præcis fastlæggelse af temperaturen i kældrene for at sikre, at olien bliver opbevaret på en tilfredsstillende måde.